## El secretari autonòmic d’Agricultura assenyala que “la sanitat vegetal s’ha convertit en la clau per a garantir productes de qualitat i lliures de malalties”

*** Vicente Tejedo demanda al Ministeri que s’active un mecanisme ràpid i àgil per a la sol·licitud d’autoritzacions excepcionals de productes fitosanitaris
* Ha inaugurat en l’IVIA la jornada ‘Noves tecnologies per a la detecció i monitoratge de plagues i malalties’**

El secretari autonòmic d’Agricultura, Aigua, Ramaderia i Pesca, Vicente Tejedo, ha manifestat que “la sanitat vegetal s’ha convertit en la clau per a garantir productes agrícoles de qualitat i lliures de malalties”.

Vicente Tejedo ha fet estes declaracions durant la inauguració de la jornada ‘Noves tecnologies per a la detecció i monitoratge de plagues i malalties’, que ha organitzat l’IVIA, i en la qual han participat ponents de la Comissió Europea, de Sanitat Vegetal, de l’IVIA, de la Universitat de València, així com Agrihold, Cooperatives Agro-alimentàries, la Unió i AVA.

Vicente Tejedo ha recordat que el president de la Comunitat Valenciana, Carlos Mazón, va presentar el mes d’octubre passat davant la Comissió de Recursos Naturals (NAT) del Comité de les Regions d’Europa, un dictamen sobre competitivitat agrícola, que té per objecte millorar la competitivitat agrícola regional de la Unió Europea.

“Un dictamen, que va ser aprovat per unanimitat, i que aborda temes tan importants com la creació d’una estratègia global que integre condicions comercials equitatives i de seguretat fitosanitària, un sistema d’inspecció en origen que garantisca que els productes agrícoles importats de tercers països complisquen amb les nostres normatives sobre sanitat vegetal, clàusules espill, així com tecnologies que permeten obtindre noves i més resistents varietats”, ha assenyalat Tejedo

A més, durant la seua intervenció, Vicente Tejedo ha subratllat “la necessitat que el Ministeri active un mecanisme ràpid i àgil per a la sol·licitud d’autoritzacions excepcionals de productes fitosanitaris” i ha afegit que “no compartim la decisió del Ministeri que s’hagen quedat fora del finançament dos organismes nocius de grandíssim impacte, com són el cotonet de Sud-àfrica, la mosca de la fruita i els trips”.

En este sentit, Tejedo ha denunciat que el cotonet, és un dels majors problemes als quals s’enfronta el cultiu del caqui, i que esta campanya “pot arribar a perdre el 40 % del valor de la collita”.

El secretari autonòmic ha assegurat que “els cultius mediterranis estan patint una de les legislacions més restrictives del món i davant la contínua prohibició de ferramentes de control, l’única opció que ens queda és sol·licitar una autorització excepcional”.

Per a acabar, el secretari autonòmic ha elogiat el treball del personal de l’IVIA “per la seua gran implicació i pels seus importants treballs d’investigació en esta matèria que suposa un perill real per a la nostra citricultura.” A més, els ha agraït la posada en marxa d’esta jornada que “ha sigut tot un èxit, i que ha comptat amb una alta participació.”

Fecha: 17/10/2024